Ole Sohn (SF), 2012-02-09:
Jeg tror, at jeg her i forbindelse med afrundingen lige vil komme med et par bemærkninger om selve lovforslaget, for dybest set drejer det sig jo om at implementere en række af de initiativer, der er taget som opfølgning på bankpakke IV fra 2011.
Det drejer sig bl.a. om ændring af finansieringsformen for Garantifonden for Indskydere og Investorer, en mulighed for videregivelse af fortrolige oplysninger og en implementering af udvidelsen af medgiftsordningen.
Det skal i øvrigt også lige bemærkes, at lovforslaget har været i høring, og at det generelt støttes af de hørte organisationer.
Først og fremmest indeholder lovforslaget et forslag til ændring af finansieringsformen for Garantifonden for Indskydere og Investorer.
Det følger heraf, at der skal ses på mulighederne for at ændre finansieringen af garantifonden, så bankerne ikke oplever de her store udsving i betaling til fonden, som de gør i dag.
Med den nuværende ordning vil sektoren umiddelbart efter en eventuel lukning af et nødlidende pengeinstitut blive opkrævet et beløb til dækning af fondens udgifter.
Samtidig foreslås det, at opgaverne i den nuværende afviklingsafdeling under Garantifonden for Indskydere og Investorer udvides til også at omfatte rekonstruering af pengeinstitutter.
Det sker, ved at afdelingen vil kunne dække de omkostninger, der er for et pengeinstitut ved udtrædelse af en datacentral.
Baggrunden for det forslag er, at det i dag kan være særlig omkostningsfyldt for de pengeinstitutter, der ønsker at overtage et andet pengeinstitut, som hører under en anden datacentral, idet en sådan udtrædelsesomkostning faktisk kan løbe op i omkring 100 mio. kr.
Forslaget har således til formål at ligestille pengeinstitutter, der ønsker at byde på et nødlidende pengeinstitut, og dermed øge sunde institutters interesse i at overtage nødlidende institutter.
Derudover indeholder lovforslaget et forslag vedrørende Finanstilsynets videregivelse af fortrolige oplysninger i forbindelse med krisehåndteringen og videregivelse af oplysninger til Finansiel Stabilitet.
Det er vigtigt, at alle relevante parter i en proces vedrørende redning eller afvikling af en nødlidende bank har mulighed for at udveksle fortrolige oplysninger under hensyntagen til de meget stramme tidsrammer.
Dette er også baggrunden for, at Finanstilsynet allerede med de eksisterende regler i et vist omfang kan videregive fortrolige oplysninger.
Med det fremsatte lovforslag udvider vi den adgang, således at der bl.a. åbnes for, at der bliver en videre mulighed for at videregive fortrolige oplysninger til Finansiel Stabilitet.
Det foreslås samtidig at fremrykke tidspunktet for, hvornår Finanstilsynet kan videregive fortrolige oplysninger til interessenter og interesserede parter med henblik på at kunne igangsætte en proces på et tidligere tidspunkt, hvilket kan medvirke til at løsningsmulighederne afdækkes bredere.
Disse tiltag er til gavn for håndteringen af nødlidende finansielle virksomheder og dermed i sidste ende til gavn for den finansielle stabilitet.
Endelig indeholder lovforslaget en formalisering af det aktstykke, som Finansudvalget vedtog kort efter aftalen om bankpakke IV vedrørende en udvidelse af medgiftsordningen.
Som i aktstykket foreslås det, at medgiftsordningen udvides på to måder, der begge indebærer at staten kan bidrage til medgiften med det tab, der måtte forventes at ville indtræde, hvis instituttet skulle håndteres efter bankpakke IV eller konkurslovgivningen.